吳城阻風
作者：張孝祥
朝代：宋

paragraphs: 吳城山頭三日風，白浪如屋雲埋空。
北來大舸氣勢雄，車帆打鼓聲韸韸。
我船政爾不得去，跼促沙岸如鳬翁。
長年三老屢彈指，六月何曾北風起。
由來官儂多齟齬，世不汝諧神亦爾。
我愧此言呼使前，順風逆風皆偶然。
皇天廣大豈有意，想汝嗔喜庸非偏。
瓶中有粟囊有錢，與汝飽飯姑留連。